Адвокатът на оневинената пакистанска християнка ще кандидатства за политическо убежище в Холандия Адвокатът на осъдената на смърт и впоследствие оневинена пакистанска християнка Асия Биби ще кандидатства за политическо убежище в Холандия , съобщи холандският новинарски портал Ен Ю , цитиран от Ройтерс . " Очаквам предложение от холандското правителство " , е заявил адвокатът Сайфул Мулук според интернет портала . Мулук защитаваше Биби , християнка , прекарала осем години в затвора в очакване на изпълнението на смъртната си присъда , преди да бъде оправдана в сряда . Делото срещу нея стана причина за убийството на двама пакистански политици , предава БТА . Вчера Мулук каза , че е избягал от Пакистан в събота поради опасения за безопасността на семейството си . Сега той е приютен от холандската неправителствена организация " Сдружение на преследваните християни " и нямал никаква идея къде е Биби . През 2010 г . Биби беше осъдена за обидно изказване по адрес на исляма при спор със свои съседи и оттогава чакаше екзекуцията си . Тя отрече да е богохулствала , в каквото беше обвинена . Решението на съда от сряда да отмени присъдата й предизвика съпроводени от насилие протести на гневни тълпи из цял Пакистан ( страна с преобладаващо мюсюлманско население ) , които искаха съдиите по делото да бъдат убити . Няколко партии в холандския парламент призоваха да бъде предоставено временно убежище на Биби , ако тя напусне Пакистан . Ислямистите дни наред блокираха големите градове в Пакистан с демонстрации срещу оправдаването на Биби . Те заявиха , че ще засилят протестите си , ако й бъде позволено да напусне Пакистан . Пакистанското правителство даде сигнал , че ще й забрани да пътува в чужбина . Днес Канада призова Исламабад да гарантира сигурността на Биби , защото според Отава след оправдаването й нейният живот е в опасност .